ইডেনে হারের ধ্বংসস্তুপ থেকে উঠে দাঁড়ানোর চ্যালেঞ্জ নিয়েই কলকাতা ছাড়লেন শাহিদ আফ্রিদিরা। শনিবার রাতে ভারতের কাছে হারের পর মানসিকভাবে কিছুটা ভেঙে পড়েছিলেন ক্রিকেটাররা। সূত্রের খবর, ম্যাচের পরবর্তী কয়েক ঘন্টার মধ্যে দুঃস্বপ্ন থেকে বেরিয়ে আসার আপ্রাণ প্রয়াস শুরু হয়ে গিয়েছিল।
জানা গিয়েছে, শনিবার ইডেন থেকে টিম বাসে হোটেলে ফেরার পথে কেউ একটা কথাও বলেননি। এমনকী, হোটেলে ফেরার পর ক্রিকেটাররা ঠিকমতো ডিনারও করেননি। রবিবার ফ্লাইট ধরার জন্য ভোর সওয়া পাঁচটা নাগাদ হোটেল ছাড়েন পাকিস্তান ক্রিকেটাররা। হাল্কা প্রাতরাশ সারার মাঝে টুকরো আলোচনাতেও হার নিয়ে আক্ষেপের সুর শোনা গিয়েছে। শনিবার রাতের ড্রেসিংরুমের মতো রবিবার সকালেও শাহিদ আফ্রিদি নাকি স্বীকার করে নেন যে, দল হিসাবে ভারত অনেক ভাল ক্রিকেট খেলেছে। পরের ম্যাচে ভাল করতেই হবে, এমন কথাও শোনা যায়।
হোটেল ছাড়ার আগে নয়াদিল্লির পাক দূতাবাস থেকে আসা কর্তাদের গোটা দলের সই করা ব্যাট উপহার দেওয়া হয় টিম ম্যানেজমেন্টের তরফ থেকে। সূত্রের খবর অনুযায়ী তখনও ক্রিকেটারদের চোখে দেখা গিয়েছে ভারতের বিরুদ্ধে হারের হতাশা। দলের সঙ্গে থাকা স্থানীয় ম্যানেজারকে নিজের ব্যাট উপহার দিয়ে যান মহম্মদ হাফিজ। উপহার দেওয়া হয় টি শার্টও।